**POZIV**

**na sudjelovanje u savjetovanju s javnošću o**

**PRIJEDLOGU PLANA UPRAVLJANJA POMORSKIM DOBROM NA PODRUČJU ZADARSKE ŽUPANIJE ZA 2023. GODINU**

**PRAVNI TEMELJ**:

Pomorsko dobro je opće dobro od interesa za Republiku Hrvatsku, ima njezinu osobitu zaštitu, a upotrebljava se ili koristi pod uvjetima i na način propisan Zakonom o pomorskom dobru i morskim lukama.

Pravni status pomorskog dobra, utvrđivanje njegovih granica, upravljanje i zaštita pomorskog dobra, upotreba i korištenje, gradnja i korištenje lučke nadgradnje i podgradnje te bitna pitanja o morskim lukama regulirani su Zakonom o pomorskom dobru i morskim lukama („Narodne novine“ broj 158/03, 100/04, 141/06, 38/09, 123/11, 56/16, 98/19).

Zakonodavni okvir za pomorsko dobro, uz Zakon o pomorskom dobru i morskim lukama, čine i Uredba o postupku davanja koncesije na pomorskom dobru („Narodne novine“ 23/04, 101/04, 39/06, 63/08, 125/10, 102/11, 125/12, 10/2017) te Uredba o određivanju granicama pomorskog dobra („Narodne novine“ 08/04, 82/05).

Člankom 37. stavkom 2. Zakona o pomorskom dobru i morskim lukama te člankom 4. stavkom 1. Uredbe o postupku utvrđivanja granice pomorskog dobra propisano je kako je župan dužan donijeti godišnji plan upravljanja pomorskim dobrom te ga putem nadležnog upravnog tijela Županije dostaviti Ministarstvu mora, prometa i infrastrukture.

**OBRAZLOŽENJE:**

Zakonom o pomorskom dobru i morskim lukama propisano je kako pomorskim dobrom kao općim dobrom od interesa za Republiku Hrvatsku, upravlja Republika Hrvatska neposredno ili putem jedinica područne (regionalne) samouprave odnosno jedinica lokalne samouprave.

Upravljanje pomorskim dobrom, koje može biti redovno i izvanredno, podrazumijeva održavanje, unapređenje, brigu o zaštiti pomorskog dobra u općoj upotrebi te posebnu upotrebu ili gospodarsko korištenje pomorskog dobra temeljem koncesije ili koncesijskog odobrenja, a može biti redovno i izvanredno.

Redovno upravljanje čini briga o zaštiti i održavanju pomorskog dobra u općoj upotrebi koja se obavlja sukladno godišnjem planu gradova/općina, a izvanredno upravljanje pomorskim dobrom, o kojem vode brigu županije, obuhvaća sanaciju pomorskog dobra izvan luka nastalu uslijed izvanrednih događaja i izradu prijedloga granice pomorskog dobra i njezinu provedbu.

Godišnjim planom upravljanja pomorskim dobrom na podruju Zadarske županije za 2023. godinu (u daljnjem tekstu: Plan) planiraju se sredstva za provođenje Plana upravljanja pomorskim dobrom te aktivnosti usmjerene na održavanje, unapređenje, brigu o zaštitu pomorskog dobra u općoj upotrebi te posebnu upotrebu ili gospodarsko korištenje pomorskog dobra na temelju koncesije.

Plan upravljanja pomorskim dobrom na Području Zadarske županije za 2023. godinu obuhvaća:

I. Plan prihoda

II. Plan rashoda.

Sredstva za upravljanje pomorskim dobrom čine sredstva od naknada za koncesiju, sredstva od naknada koju za upotrebu pomorskog dobra plaćaju vlasnici brodica i jahti upisanih u očevidnik brodica odnosno upisnik jahti, te sredstva koja se osiguraju u proračunu Zadarske županije za pomorsko dobro.

Plan rashoda na pomorskom dobru Zadarske županije za 2023. godinu obuhvaća:

1. Plan davanja koncesija na pomorskom dobru,
2. Unapređenje i zaštitu pomorskog dobra,
3. Ekologiju mora,
4. Financiranje lučke infrastrukture,
5. Sanaciju pomorskog dobra nastalu uslijed izvanrednih događaja,
6. Izradu prijedloga granice pomorskog dobra i njezinu provedbu.

Plan je podijeljen je na u četiri glave i sadrži 13 članaka kojima se uređuje kako slijedi:

**I. OPĆE ODREDBE**

**Članak 1. - 2.**

Ovim odredbama općenito se definira predmet ovog akta, planiraju sredstva za provođenje Plana upravljanja pomorskim dobrom te aktivnosti usmjerene na održavanje, unapređenje, brigu o zaštiti pomorskog dobra u općoj upotrebi te posebnu upotrebu ili gospodarsko korištenje pomorskog dobra na temelju koncesije

**II. PLAN PRIHODA**

**Članak 3.**

U ovom članku navodi se što čini sredstva za upravljanje pomorskim dobrom i utvrđuje iznos planiranih sredstva za provođenje Plana upravljanja u 2023. godini.

**III. PLAN RASHODA**

**Članak 4.**

U ovom članku navode se predmeti rashoda na pomorskom dobru Zadarske županije za 2023. godinu te daje rekapitulacija tih rashoda.

**Članak 5.**

Ovim člankom navode se načini pokretanja postupka davanja koncesije na pomorskom dobu Zadarske županije u 2023. godini te planiraju sredstva za izradu dokumenta u svrhu davanja koncesija kao i sredstva za rad Povjerenstva u svrhu praćenja izvršavanja odluka i ugovora u koncesiji.

Uz navedeno članak sadrži popis lokacija za koje se planira pokrenuti postupak davanja koncesija na pomorskom dobru Zadarske županije tijekom 2023. godine

**Članak 6.**

Članak sadrži iznos sredstva segmenta unapređenja i zaštite pomorskog dobra koji se odnosi na razvoj javne infrastrukture te razvoj GIS sustava pomorskog dobra.

**Članak 7.**

Članak sadrži iznos sredstva u segmentu ekologije mora koji se odnosi za zaštitu okoliša (eko brodice) te analizu kakvoće mora.

**Članak 8.**

Članak sadrži planirana sredstva za ulaganja u pomorsko dobro u Zadarskoj županiji za 2023. godinu koja se odnose na potrebe Županijske lučke uprave Zadar kao i održavanje pomorskog dobra te kriterije za ulaganja.

**Članak 9.**

Članak sadrži iznos planiranih sredstva za sanaciju pomorskog dobra izvan luka (u vanlučkom području) nastalu uslijed izvanrednih događaja koja će se financirati temeljem zahtjeva i iskazanih potreba gradova i općina.

**Članak 10.**

Članak sadrži lokacije za koje će se utvrditi prijedlog granice pomorskog dobra te iznosi planiranih sredstva za pripremu i obradu podataka za utvrđivanje granice pomorskog dobra/lučkog područja te troškove naknada članovima Povjerenstva za granice.

**IV. ZAVRŠNE ODREDBE**

**Članak 11. – 13.**

Završnim odredbama regulira osiguravanje sredstava za provedbu Plana, dostava Plana nadležnom Ministarstvu te objava i stupanje na snagu Plana.

Budući da je Plan upravljanja pomorskim dobrom na području Zadarske županije akt kojim se utječe na interese građana i pravnih osoba, sukladno članku 11. Zakona o pravu na pristup informacijama (Narodne novine broj 25/13. i 85/15.), provodi se postupak savjetovanja s javnošću. Postupak savjetovanja provest će se sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata (Narodne novine broj 140/09.), stavljanjem Prijedloga Plana upravljanja pomorskim dobrom na području Zadarske županije za 2023. godinu na internetske stranice Zadarske županije s mogućnošću zainteresiranih da elektronskom poštom ili u pisanom obliku dostave svoje komentare, primjedbe i prijedloge na raspoloživom obrascu – prilog 3. ovog Poziva.

Postupak savjetovanja provest će se u razdoblju od 08.11.2022. do 08.12.2022. godine. Organizator i nositelj postupka savjetovanja je Upravni odjel za pomorsko dobro, more i promet u Zadarskoj županiji.

Uz ovaj Poziv na sudjelovanje u savjetovanju s javnošću, stavlja se na raspolaganje utvrđeni Prijedlog Plana upravljanja pomorskim dobrom na području Zadarske županije za 2023. godinu i Obrazac za dostavu prijedloga, primjedbi i mišljenja.

* Prilog 2. Prijedlog Plana upravljanja pomorskim dobrom na području Zadarske županije za 2023. godinu
* Prilog 3. Obrazac za dostavu prijedloga, primjedbi i mišljenja u internetskom savjetovanju.